Olih I Made Sumistha
Ginada
(1)Agung pangastutin tityang/ ring Ida Batara Hari/ ping kalih Sang Yogi Swara/ buk padan Ida kasungsung/ ksamakna ikatunan/ kara kalih/ cakupang ring siwa dwara//
(2)Pangkah tityang muruk nyurat/ manahe nunden tan gigis/ engsap teken dewek matah/ tan uning ring kangin kauh/ basa miwah sasuratan/ ngadwang bani/ dyastun dados kakedekan//
(3)Meled manahe ngwasayang/ manulad kerti sang kawi/ cara anak suba nawang/ sakancan jatining unduk/ ah melahan ja jalanang/ diastun sulit/ sok ngawe galang di manah//
(4)Warah sang rumaga wikan/ manahe sulit kagisi/ mengete satata obah/ langkung meweh mitet kahyun/ tunggilang macarang katah/ saka siki/ bakat ragrag tan jangkayan//
(5)Reh manahe mangodagang/ sadurung iraga nunggil/ amor ring Ida Hyang Titah/ sane dados tujon hidup/ tujon saluwir agama/ ne kaapti/ olih sang maraga peradnyan//
(6)Jani kene, keto nyanan/ nyanan kemu, jani mai/ sing rerenan uyeng manah/ pati kaplug nutug kahyun/ pamuput tan taen pragat/ nungkak sai/ nanging kasepan ngitungang//
(7)Cara nau kaperentah/ kaklepin ban paan putih/ ento ngaranayang engsap/ muntang mantig pati kaplug/ nau ganjah kaden elah/ peluh pidit/ yan uber mingkin ngejohang/
(8)Kenken jani ban nabdabang/ ngalih tambane sujati/ mangda enyak ia ngalah/ usan rengas dadi ngayuh/ ngungsi selaning lalata/ sida nengil/ engsap ken saktin indria//
(9)Yan ubade suba bakat/ arta sujati wus panggih/ kaemban janjine patpat/ kaabih ban Mahaguru/ pasawitrane melahang/ ring sang suci/ panyengker ngasorang manah//
(10) Tambane jati amerta/ wit saking paswecan Widhi/ sat senjata pamunahan/ saktin indriane kukuh/ nanging arang sang ngeniang/ dahat singid/ sadurung wadahe kedas//
Gaguritan Sang Sista Jati pacang kalanturang ring galah (edisi) sane jagi rauh.
ban_Latn ast_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn